Elméleti összefoglaló

Késő február, korai március tavaszi vizeire térve, a tavasz és tél kemény elektronikai laborjait nem felejtve folytatjuk tovább a kalandunkat a digitális áramkörök világában. A munkánkat az erősítő áramköröknél hagytuk abba, ami meg is alapozza a következő tanulmányainkat.

Röviden összefoglalva az ismert tudásainkat két fontos dologra kell emlékeznünk. Az egyik a tranzisztor, aminek volt egy olyan felhasználási módja, amikor a bázis feszültséggel irányítottunk, hogy a kollektor áram folyjon az emitter felé. Ezt előző félévben arra használtuk ki, hogy jel erősítést hajtsunk végre a bázis feszültségre, viszont ebben a félévben ez inkább csak az irányítás kontextusában fog előkerülni. A másik alkatrész amire emlékeznünk kell az a műveleti erősítő, ami egyszerűen azt csinálja, hogy a „két bemenetén” (egyenes és fordított bemenet) lévő feszültség különbségét megszorozza „végtelennel” és azt kiadja a kimenetén. Továbbá ezen túl rendelkezik két tápegység bemenettel, ahonnan azt a feszültséget kapja, aminek keretein belül a végtelent kitudja adni. Természetesen ez így nem lenne túl hasznos, de ha a kimenetét negatívan visszacsatoljuk (összekötjük a fordító bemenettel), akkor tudunk megfelelő feszültségosztókkal feszültség többszöröző (akár egyszerező) áramkört készíteni, ami azért jó, mert így nem a bejövő feszültséget terheljük, hanem az műveleti erősítőt.

A digitális világban 10 féle ember létezik, aki érti a kettes számrendszert, és aki nem. Az általunk használt ICk (integrált áramkörök) az előbbibe tartoznak, viszont mást nem értenek. Természetesen a folyamatosan értelmezett feszültségek világában elég nehéz lenne egy fix értéket meghatározni, vagy azt tartani (mivel még a kábelnek is van ellenállása, így feszültség esik rajta), ezért „igazszerű” és „hamiskás” értékeket, amik az 1 és 0 értéket képviselik, egy-egy feszültség tartományban értelmezzük. De mint a világban minden sztenderdizált dolognál, így itt is, legalább egy fél tucatnyi sztenderd létezik arra, hogy ez milyen tartomány. Az első feladatban megtekinthető a legelterjedtebb, most piacon is megtalálható, logikai tartomány sztenderdek. Ezek úgy értelmezendőek, hogy a kimeneti ábrán láthatjuk, hogy egy IC-nek milyen feszültséget kell kiadnia, ha igazat, vagy hamisat szeretne jelölni. Ha a kettő értéktartomány között találjuk az IC-t, akkor az épp érvénytelen jelet ad ki, és lehet az eszközünk érvénytelen bemenetet kapott, vagy megsérült. Ehhez hasonlóan a bemeneti ábra azt jelzi, hogy milyen feszültséget fogad majd a chip el logikai bemenetként. Ha ezen feszültségeken kívül vagyunk, akkor kockáztatjuk az eszköz hibás működését, vagy feszültség túllépés esetén az irreverzibilis anyagátalakulását. Ahogy láthatjuk a kimeneti feszültségek szigorúbban vannak mindig megadva, mint a bemeneti feszültségek, ez azért van, hogy előkészítsék számunkra, hogy az egyes aktív alkatrészeket, számunkra kedvező módon, egymás után kössük, és így érjünk el logikai működést (lásd későbbi laborok).

A hosszú fizikai bevezető után áttérünk a logikai bevezetőre. A logika igaz és hamis értékekkel dolgozik. Vannak logikai változóink, amik ezen két értékből választhatnak maguknak, és ezeket a változókat egyes műveletek kötik össze. Ezeket a műveletsorokat, kifejezéseket tudjuk speciális alakokra hozni a könnyebb munka érdekében. Két nagy iránya az informatikus számára a számítástudomány, ahol mindenről azt szeretnénk bemutatni, hogy kielégíthetetlenek az állítások és ezekhez CNF-et (Konjuktív normálformát) használunk, és az digitális elektronika, ahol meg mindenhez megoldást szeretnénk találni és DNF-et (Diszjunktív normálformát) használunk. Ezen a laboron még csak a logikai tagadással fogunk megismerkedni, ami egy adott logikai értéknek az ellenkezőjét adja vissza.